ડબલ એજન્ટ બન્યા પછી સર્ગેઈએ રશિયાને બેવકૂફ બનાવીને ખોટી માહિતી આપવા માંડી. વચ્ચે વચ્ચે બ્રિટનને નુકસાનકારક ના હોય તેવી કેટલીક સાચી માહિતી પણ આપી દેતા. જો કે રશિયન જાસૂસી સંસ્થાઓના ખેરખાંઓના ધ્યાનમાં આ વાત આવી ગઈ તેથી તેમણે સર્ગેઈ પર વોચ ગોઠવી. ૨૦૦૪માં સર્ગેઈ રશિયાની જાળમાં સપડાઈ ગયા તેથી તેમના પર દેશદ્રોહનો કેસ કરી જેલભેગા કરી દેવાયા. સર્ગેઈને ૧૩ વર્ષની સજા થઈ. બ્રિટિશ સરકાર માટે આ વાત નાક વઢાવા જેવી હતી તેથી રશિયાનું નાક દબાવવા બ્રિટને રશિયાના જાસૂસોને જેલભેગા કરી દીધા.